Mal-mitejn investitur ingidmu miljuni ta’ ewro f’investimenti li għamlu mal-kumpanija Maltese Cross Financial Service li sa ftit tas-snin ilu kien jisimha Island Financial Services. tvm.com.mt jinsab informat li l-Awtorità għas-Servizzi Finanzjarji, l-MFSA bdiet tirċievi l-ewwel talbiet għall-kumpens minn skema li se titħaddem għall-ewwel darba. Ħaddiema li tul ħajjithom ġemmgħu xi ħaġa tal-flus jew wirtu xi somma u ddeċidew li jinvestuhom ma’ Maltese Cross Financial Services, jinsabu irrabjati għax il-kumpanija bbażata Birkirkara ma tistax tonora l-obbligi finanzjarji tagħha mal-investituri, li tvm.com.mt jinsab infurmat jlaħħqu aktar minn mitejn. Waqt li l-Awtorità għas-Servizzi Finanzjarji qed tinvestiga l-operat ta’ din il-kumpanija finanzjarja, l-MFSA ħadet miżuri biex tħares l-assi tal-kumpanija u fuq kollox l-interessi tal-investituri, li wħud minnhom se jkunu jistgħu japplikaw għall-kumpens minn skema li se titħaddem għall-ewwel darba. Madankollu, Geoffrey Bezzina mill-MFSA spjega li l-investituri eliġibbli għall-kumpens mhux se jirċievu l-ammont kollu li investew, iżda sa massimu ta’ €20,000. Geoffrey Bezzina , id-Direttur fl-uffiċċju tal-ilmenti mill-konsumaturi tal-MFSA qal li għal min għandu iktar minn €20,000, ir-rakkomondazzjoni tagħhom hi li l-investitur jitlob parir legali biex ifittex id-drittijiet tiegħu għall-kumplament tal-investiment tiegħu. Tal-istess opinjoni l-konsulent finanzjarju Paul Bonello li ħeġġeġ lil dawk li investew aktar minn €20,000 biex ma jgħaġġlux u jistennew il-konklużjonijiet tal-investigazzjoni tal-MFSA. Is-Sur Bonello staqsa għaliex id-Direttur ta’ Maltese Cross Financial Services thalla jaġixxi taħt kpiepel differenti. “Dawn l-affarijiet ma ġrawx mill-bieraħ għal-lum. Sar share transfer misterjuż xi sena u nofs ilu, u nistaqsi kemm saru site visits fl-aħħar għaxar snin?” Skont kalkoli ta’ tvm.com.mt, jekk kull investitur li ngidem minn Maltese Cross Financial Services investa aktar minn €20,000 u huwa eliġibbli għall-kumpens massimu, l-ammont totali ta’ kumpens jaf ilaħħaq madwar €4 miljun. vm.com.mt jinsab infurmat li l-Awtorità diġà bdiet tirċievi talbiet għall-kumpens. Hu mifhum li bejniethom il-200 investitur kienu investew mal-€20 miljun li l-investigazzjoni tal-MFSA biss jaf titfa’ dawl fuq x’sar minnhom.